מגי סמית'

דיים מרגרט נטלי "מגי" סמית' DBE CH (באנגלית: Margaret Natalie "Maggie" Smith;‏ 28 בדצמבר 1934 – 27 בספטמבר 2024) הייתה שחקנית קולנוע, טלוויזיה ותיאטרון בריטית. לסמית' הייתה קריירת משחק ארוכה וענפה על הבמה ועל מסכי הקולנוע והטלוויזיה, והיא הייתה אחת מהשחקניות הבולטות בבריטניה. היא זכתה במספר רב של פרסים בהם שבעה פרסי באפט"א, שני פרסי אוסקר, שלושה פרסי גלובוס הזהב, ארבעה פרסי אמי, פרס גילדת שחקני המסך ופרס טוני. סרטים בהם השתתפה זכו לשבחי הביקורת כוללים את "אותלו" (1965), "האביב של מיס ברודי" (1969), "מסעותי עם דודתי" (1972), "סוויטת קליפורניה" (אנ') (1978), "התנגשות הטיטאנים" (1981), "זיכרונות אהבה מפירנצה" (1987) ו"פארק גוספורד" (2001). בנוסף השתתפה בסרטים פופולריים כגון "הוק" (1991), הסרט "הנזירות בלוז" ובסרט ההמשך שלו, ובתפקיד פרופ' מינרווה מקגונגל בסדרת סרטי הארי פוטר. מ-2010 החלה להשתתף בסדרת הדרמה עטורת השבחים "אחוזת דאונטון" בה גילמה את ויולט קרולי, הרוזנת האלמנה מגרנתהם, עבור תפקיד זה זכתה בפרס גלובוס הזהב ובפרס אמי עבור שתי עונות ברציפות, וכן בפרס גילדת שחקני המסך בשנת 2013. מרגרט נטלי סמית' נולדה באילפורד במחוז אסקס שבאנגליה, בתם של מרגרט ונתניאל סמית'. אביה היה פתולוג שעבד באוניברסיטת אוקספורד. לסמית' שני אחים מבוגרים ממנה, התאומים אליסטר ואיאן שלמדו בבית ספר לאדריכלות. היא למדה בבית הספר התיכון "אוקספורד היי סקול". תחילת קריירת המשחק שלה בתיאטרון "אוקספורד פלייהאוס", בשנת 1952 הופיעה בתפקיד ויולה במחזה השייקספירי הלילה השנים-עשר. בקולנוע, הופיעה לראשונה בשנת 1956 בסרט "Child in the House". הופעתה המקצועית הראשונה הייתה בברודוויי במופע הרוויו "הפנים החדשות של 56". בשנות השישים הייתה לדמות קבועה בתיאטרון המלכותי הלאומי ובלטה במשחקה כדזדמונה במחזה אותלו לצידו של לורנס אוליבייה, תפקיד אותו גילמה גם בגרסה הקולנועית משנת 1965 והייתה מועמדת לפרס אוסקר על הופעתה. ב"אוקספורד פלייהואס" שיחק לצידו של רוני ברקר במחזה "The Housemaster" ומחזות נוספים. ב-1969 זכתה בפרס אוסקר לשחקנית הטובה ביותר על תפקידה כמורה הסקוטית ג'ין ברודי בסרט "העלמה ברודי" (The Prime of Miss Jean Brodie). ב-1978 זכתה סמית' באוסקר נוסף בקטגוריית שחקנית המשנה על הסרט "מלון בקליפורניה" (אנ') כששיחקה לצידו של מייקל קיין. כשנודע למייקל קיין שהיא מתכוונת להופיע בסרט "מיסיונר ולא קדוש" עם מייקל פיילין הזהיר אותו שהיא עלולה "לגנוב לו את הסרט". סמית' כיכבה בסרט נוסף עם פיילין הקומדיה השחורה "A Private Function". ב-1992 השתתפה בסרט "הנזירות בלוז" וב-1999 הופיעה כליידי הסטר האימתנית בסרט "תה עם מוסוליני". רבות מהדמויות שגילמה, הן כפי שכינתה אותן, "גלריה של גרוטסקיות". כמו כן גילמה דמויות עוקצניות, סרקסטיות או פשוט גסות רוח. דוגמאות לדמויות כאלה אפשר לראות בסרט "גברות בלוונדר" בדמות האחות הביקורתית, ובסרט "פארק גוספורד" בדמות קונסטנס הרוזנת מטרנטהם חמת המזג והסנובית. על תפקידה ב"פארק גוספורד" זכתה למועמדות נוספת לפרס אוסקר. תפקידים בולטים נוספים הם: דמותה הנרגנת של שרלוט ברטלט בהפקה של מרצ'נט ואייבורי "זיכרונות אהבה מפירנצה", הדוכסית מיורק בסרטו של איאן מקלן "ריצ'רד השלישי" ותפקיד פחות ידוע אך רב עוצמה של לילה פישר בסרט "Love and Pain and the Whole Damn Thing" משנת 1973. עם ההצלחה הבינלאומית של סרטי הארי פוטר, זכתה סמית' להכרה בקרב קהל רחב יותר, והיא ידועה כמגלמת את דמותה של מינרווה מקגונגל לצידו של דניאל רדקליף, איתו הופיעה קודם לכן בעיבוד טלוויזיוני משנת 1999 של "דייוויד קופרפילד" מאת צ'ארלס דיקנס בו גילמה את בטסי טרוטווד, דודתו של דייוויד. עוד שיחקה בתפקיד ונדי המבוגרת בסרט "הוק" ובתפקיד גברת מדלוק בסרט "סוד הגן הנעלם" מ-1993. ב-2010 החלה להופיע בסדרת הדרמה התקופתית הבריטית "אחוזת דאונטון" בתפקיד ויולט קרולי, הרוזנת האלמנה מגרנתהם. ב-2013 משודרת העונה השלישית של הסדרה. ב-2012 הייתה מועמדת לפרס גלובוס הזהב (המועמדות התשיעית שלה) בקטגוריית שחקנית המשנה הטובה ביותר בסדרה או בסרט קולנוע, על תפקידה בעונה הראשונה של "אחוזת דאונטון". היא זכתה בשני פרסי אמי על התפקיד. ב-2013 זכתה בפרס גלובוס הזהב על תפקידה בעונה השנייה. בין השנים 1976–1980 היא הופיעה במספר רב של הפקות בפסטיבל שייקספיר בסטרפורד אונטריו. בין הדמויות שגילמה היו המלכה אליזבת בריצ'רד השלישי, קלאופטרה, ליידי מקבת', וירג'יניה וולף ב"וירג'יניה", ואינספור תפקידים ראשיים עם השחקן בריאן בדפורד בהם "Private Lives" מאת נואל קאוורד. בספטמבר 2012 הוענק לסמית' "פרס מורשת פסטיבל שייקספיר בסטרטפורד" היוקרתי. תפקידים נוספים בתיאטרון כללו את הדמות הראשית בהפקה הבימתית של אלן בנט למחזה "The Lady in the Van" ואת אמנדה בהפקה מחודשת של "Private Lives". בשנת 1990 זכתה בפרס טוני על הופעתה במחזה של פיטר שאפר – "Lettice and Lovage", בו כיכבה בתפקיד מדריכת תיירים אקסצנטרית בבית אחוזה אנגלי. ב-2007 שיחקה במחזה "The Lady from Dubuque" מאת אדוארד אלבי בתיאטרון היימרקט. ב-1954 הופיעה בתוכנית טלוויזיה "Oxford Accents" שהפיק נד שרין. השתתפה בתפקידים אחדים במופע "הפנים החדשות של 1956" בתיאטרון אתל ברימור. ב-21 באוגוסט 1957 הופיעה בתיאטרון ליריק המרסמית' בקומדיה המוזיקלית "Share My Lettuce" עיבוד לרומן מאת במבר גסקויין. אחר כך הועלתה ההצגה ב"קומיק תיאטר" וב"גאריק תיאטר". ב-1958 הייתה מועמדת בפעם הראשונה לפרס, כשחקנית חדשה מבטיחה ביותר של האקדמיה הבריטית לאומנויות הקולנוע והטלוויזיה על תפקידה ב-Nowhere To Go. בהוליווד הייתה מועמדת לפרס גלובוס הזהב ככוכבת החדשה של השנה ב-1964 על משחקה ב"אנשים חשובים ביותר". ב-2012 שיחקה בתפקיד מיוריאל בקומדיה הבריטית "מלון מריגולד האקזוטי", וכן כיכבה בסרט "קוורטט", המבוסס על מחזה מאת רונלד הארווד, בבימויו של דסטין הופמן בתפקיד ג'ין הורטון. ב-1970, בחלוקת אותות הכבוד של השנה החדשה הוענק לה תואר מפקדת מסדר האימפריה הבריטית (CBE). בשנת 1990 הועלתה לדרגת דיים (אנ') מפקדת (DBE). ב-1986 הוענק לה תואר דוקטור לשם כבוד מאוניברסיטת באת'. עוד קבלה תוארי דוקטור לשם כבוד מאוניברסיטת סנט אנדרוז ב-1971, ומאוניברסיטת קיימברידג' ב-1995. מגי סמית' הייתה נשואה פעמיים, בעלה הראשון היה השחקן רוברט סטיבנס. נולדו להם שני בנים, כריס לרקין (נולד ב-1967) וטובי סטיבנס (נולד ב-1969), הנשוי לשחקנית אנה-לואיז פלאומן. שני בניה שחקנים. מבעלה הראשון התגרשה ב-1974. בעלה השני היה המחזאי בוורלי קרוס וסמית' הייתה נשואה לו עד מותו ב-1998. בשנת 2008 התגלתה אצל סמית מחלת הסרטן. בסרט הארי פוטר והנסיך חצוי-הדם שיחקה סמית בפאה; לאחר מכן דווח שהחלימה ממחלתה. סמית' הלכה לעולמה בבית החולים Chelsea and Westminster Hospital, ב-27 בספטמבר 2024, בגיל 89. "Maggie Smith: A Bright Particular Star" by Michael Coveney, Victor Gollancz Ltd, September 1992. מגי סמית', במסד הנתונים הקולנועיים IMDb (באנגלית) מגי סמית', באתר "אידיבי", מאגר הידע העברי לקולנוע ישראלי ועולמי מגי סמית', באתר AllMovie (באנגלית) מגי סמית', באתר Rotten Tomatoes (באנגלית) מגי סמית', באתר Box Office Mojo (באנגלית) מגי סמית', באתר Metacritic (באנגלית) מגי סמית', במסד הנתונים הקולנועיים KinoPoisk (ברוסית) מגי סמית', באתר MusicBrainz (באנגלית) מגי סמית', באתר Discogs (באנגלית) אלי מורנו, Prime of Miss Jean Brodie, The 1969: האביב של מיס זא'ן ברודי, בבלוג "גישפטיין-LOFT" עם שם כמו שלך, דבר, 31 ביולי 1970 לא תגיעי לשום מקום, דבר, 31 ביולי 1970 מגי סמית', באתר אנציקלופדיה בריטניקה (באנגלית) ניו יורק טיימס, הרוזנת הקרה והמתנשאת שכולם כל כך אוהבים, באתר הארץ, 30 בספטמבר 2024 השחקנית זוכת האוסקר מגי סמית' ("הארי פוטר") הלכה לעולמה בגיל 89, באתר ynet, 27 בספטמבר 2024 איתמר זהר, השחקנית הבריטית זוכת האוסקר מגי סמית מתה בגיל 89, באתר הארץ, 27 בספטמבר 2024 Mackenzie, Suzie (20 November 2004). You have to laugh, The Guardian (UK) Actress Maggie Smith recounts cancer battle, באתר AFP,‏ 5 באוקטובר 2009. אורכב בארכיון האינטרנט ב-19 באפריל 2010 ‏BAFTA Awards Search - Maggie Smith,‏ באתר "האקדמיה הבריטית לאמנויות הקולנוע והטלוויזיה"